Ravi ble kalt «dverg» og «klyse» – og svarte hetseren
Lørdag kveld var et høydepunkt i Ravis karriere. På «Hver gang vi møtes» fremførte han en versjon av Eva & The Heartmakers «Calling You» oversatt til norsk – en sår pianoballade som fikk anmelderne til å hente frem superlativene. Les også: 2013: Vant Grand Prix. 2016: Bor på hybel I det fremførelsen ble vist på TV tikket det en melding inn i Ravis Facebook-innboks. Den var mer gnien på superlativer. Etter å ha svart Tor-Erik, som deretter sendte en ny, lite hyggelig beskjed, la Ravi samtalen ut på sin Facebook-side: Responsen fra Ravis følgere har vært massiv. I skrivende stund har posten fått over 4000 «liker», over 1200 kommentarer og over 500 delinger. De aller fleste gir artisten helhjertet støtte, noe han setter pris på. – Det føles som å ta en byrde av skuldrene mine når jeg slipper å bære dette alene, sier Ivar Christian Johansen (39) – bedre kjent som Ravi – til VG. – Samtidig er det også blottstillelse, for jeg gjør meg jo sårbar ved å vise frem at folk kaller meg så stygge ting. Men jeg synes det er viktig å vise det frem, noe jeg får behov for når folk bruker slike ord og uttrykk. Sjekk: David Bowies enke bryter tausheten Ravi, som har lang fartstid i popbransjen, forteller at det er uvant for ham å få henvendelser ordlagt på Tor-Eriks måte. – 364 dager i året får jeg bare skryt, ros og trivelige tilbakemeldinger. Men dette var en litt annen type melding. Ravi prøver å heve seg over det, sier han. – Jeg vet jeg ikke trenger å ta det personlig; jeg vet også at dette handler mer om Tor-Erik enn om meg. Fikk du med deg? «Hver gang vi møtes»-deltager valgte bort fylla Å være en elsk/hat-artist er Ravi vant til – det startet med «Utadæsjælåplevelse» i 2002. – Jeg har alltid opplevd at min figur, mine opptredener og min musikk har fått folk til å elske eller hate. Og det er jo fint å være et nyttig verktøy, at jeg får folk til å uttrykke raseri og kjærlighet, sier han. – Men jeg skal ikke legge skjul på at jeg blir berørt og lei meg, jeg tar det jo til meg på et nivå. BI-lektor Cecilie Staude er ekspert på sosiale medier. Hun mener at Ravi selv forsterker effekten av Tor-Eriks negative ytringer. – Det gjør han ved å dele innhold som egentlig var kun tiltenkt Ravi selv. Hun gir likevel artisten ros for å anonymisere Tor-Erik, og sladde bildet av ham. – Det viser jo at Ravi ikke er ute etter å ta Tor-Erik, men at han tar et oppgjør med en ytringskultur som ikke er bra. Staude påpeker at alle som opererer i sosiale medier har et redaktøransvar på sine egne sider – også for andres ytringer. – Det handler om å trekke opp noen grenser for hvordan man vil ha det på egen kanal, forklarer hun. – Og ta et oppgjør med ytringer som ikke bidrar til å skape et godt ytringsrom i sosiale medier. I så måte kan du si at Ravi tar det ansvaret. – Er Tor-Erik et nettroll? – Ikke slik vi vanligvis kjenner dem, da hans ytring ble sendt til Ravi i et «lukket rom». Men det fratar ikke Tor Erik ansvaret vi alle har for å oppføre oss ordentlig mot hverandre, i sosiale medier som ellers. – Jeg har ikke noe imot Tor-Erik, jeg kjenner ham ikke, jeg vil ham ikke noe vondt. Men jeg synes måten han uttrykker seg på er skummel og ubehagelig, sier Ravi. Han har ikke tro på at det vil hjelpe å politianmelde forholdet. – Det er mye bedre å få frem en menneskelig reaksjon, svare ham på en redelig måte, og så får folk kommentere hva de synes. Jeg støtter ikke oppfordringer om vold eller trusler tilbake, det vil bare være å legge seg på samme nivå. VG har prøvd å kontakte Tor-Erik på Facebook, men har ikke fått svar.
Popstjernen ble lei seg etter Facebook-meldingen, men bestemte seg for å slå tilbake.